**Levande kulturarv = levande lokalkultur!**

Noregs Ungdomslag har i 125 år vore ein frivillig kulturorganisasjon med lokallag over heile landet. Vår visjon er *levande lokalkultur* og i føremålsparagrafen vår står det at vi gjennom folkelege kulturaktivitetar skal skape engasjement og levande lokalmiljø. I 2022 vart Noregs Ungdomslag akkreditert av UNESCO som ekspertorganisasjon innanfor vern av den immaterielle kulturarven.

I 2006 ratifiserte Noreg UNESCO sin konvensjon om vern av den immaterielle kulturarven. Det er Kulturdirektoratet som har ansvar for å implementere konvensjonen og dei er Kultur- og likestillingsdepartementet sitt fagorgan på feltet. Gjennom ratifiseringa av konvensjonen har Noreg forplikta seg til å sikre respekt for- og auke bevisstheita om betydninga av den immaterielle kulturarven.

Noregs Ungdomslag utgjer eit nettverk saman med sju andre akkrediterte ekspertorganisasjonar innanfor arbeid med immateriell kulturarv. Felles for partane i nettverket er bekymring for manglande statleg engasjement og prioritering av levande kulturarv.

**Våre lokallag er levande kulturarv i praksis!**

Skal den levande kulturarven overleve til framtidige generasjonar, må dei noverande generasjonane og miljøa som driv med amatørteater, bunadsarbeid, slåttespel, forteljartradisjon, song og folkedans, tradisjonelle arrangement med meir, bli gitt merksemd og naudsynte ressursar til å vare på desse tradisjonane. Vi er opptekne av at kulturarven ikkje hamnar i ein arkivskuff, men blir heldt i live som nettopp det den skal vere – ein *levande* kulturarv. Dette krev òg nokre fysiske rammar i form av gode kulturlokale, som òg treng vedlikehald og oppgradering for å vere formålstenleg.

Vi meiner difor at immaterielle kulturaktivitetar må få ei større prioritering nasjonalt. Verdien av å halde ved like dei folkelege kulturaktivitetane som blir lært vekk i eit generasjonssamlande og frilynt miljø som Noregs Ungdomslag representerer, er for stor til å bli oversett.

For å fremme den levande kulturarven må staten prioritere:

* Føreseielege tilskotsordningar som kjem både lokale, regionale og nasjonale ledd som driv med levande kulturarv til gode.
* Gode rammevilkår for alle ungdomshus og andre frivillig eigde kulturhus som husar den levande kulturarven.
* Auke ressursane til Kulturdirektoratet for å møte Noreg sine forpliktingar knytt til ratifiseringa av UNESCO konvensjonen.